paragraph_text: Godine 1848. napustio je dansku mornaricu, pristavši na poziv cara Franje Josipa I. da preuzme zapovjedništvo Austrijske ratne mornarice. Zapovijedao je mornaricom tijekom pomorske blokade i ponovnoga zaposjedanja Venecije 1849. godine. Nakon tih događaja temeljito preustrojava mornaricu uklonivši većinu mletačkoga časničkog kadra. Umjesto talijanskoga jezika uveo je njemački kao službeni jezik. Da bi sveo mletački utjecaj u mornarici na najmanju moguću mjeru odlučuje uvesti uglavnom nordijska i anglosaksonska pravila, te stvara novi naraštaj vojničkih časnika. Godine 1850. upravo na njegov poticaj Pula je odabrana za ratnu luku i sjedište Pomorskog arsenala. Nakon dužnosti zapovjednika postao je savjetnik za mornarička pitanja pri vladi u Beču. Austriju je napustio 1863. godine uoči austrijsko-pruskog napada na Dansku. Umro je u Kopenhagenu 1872. godine.